এলাকা দখলের চেষ্টায় নিজেদের ‘শক্তি প্রদর্শনে’ দিন কয়েক ধরেই বোমাবাজি শুরু করেছিল দু’পক্ষ— তৃণমূল এবং বিজেপি। তার জেরেই পাড়ুইয়ের ছাতারবন্দি থেকে গোরাপাড়া, বেশ কয়েকটি গ্রাম, গত কয়েক দিন ধরে সন্ধ্যে নামলেই বোমার শব্দে সরগরম হয়ে উঠছিল। সোমবার সেই ঘটনাই মাত্রা ছাড়াল। ওই দুই গ্রাম ছাড়াও তা ছড়িয়ে পড়ল বেলতলা, হাঁসড়া গ্রামেও। এ দিন বিকেল থেকে গণ্ডগোল শুরু হলে সন্ধ্যার মুখে স্থানীয় পাড়ুই থানা থেকে গিয়েছিলেন পুলিশ কর্মীরা। জেলা পুলিশের এক কর্তা বলেন, ‘‘গিয়েও অবশ্য লাভ হয়নি। রাত পর্যন্ত গ্রামেই ঢুকতে পারেননি তাঁরা।’’ কোনও পক্ষই অবশ্য থানায় অভিযোগ দায়ের না করলেও বিজেপি-র দাবি, শাসক দল বহিরাগত দুষ্কৃতীদের এনে ওই দুই গ্রামে বোমাবাজি শুরু করে। পাল্টা প্রতিরোধে নামে ওই গ্রামের বিজেপি সমর্থকেরাও। একই অভিযোগ উঠেছে অদূরে গোরাপাড়া গ্রামেও। সেখানেও বহিরাগতদের দিয়ে গ্রাম-ঘেরার অভিযোগ উঠেছে তৃণমূলের দিকে। পাল্টা অভিযোগ করে শাসক দলের দাবি, বিজেপি সমর্থকেরাই গ্রামে তৃণমল কর্মী-সমথর্কদের বাড়িতে ভাঙচুর চালায়।